Un nou caz de șofer pericol public a fost depistat de polițiștii rutieri, luni seară, în centrul Sucevei, după o tamponare produsă la semafor.
Pe 11 martie, în jurul orei 19.15, Poliția municipiului Suceava a fost sesizată prin 112 despre faptul că în centrul Sucevei a avut loc un accident rutier, iar unul dintre șoferi este sub influența băuturilor alcoolice.
Echipajul deplasat la fața locului, la intersecția Ana Ipătescu – Petru Rareș – Mirăuți (puțin mai jos de stația de autobuz din Centru, spre Grupul Școlar), a găsit două mașini avariate și pe cei doi șoferi, un tânăr și o tânără.
Primul era în vizibilă stare de ebrietate și a fost legitimat în persoana unui tânăr în vârstă de 27 de ani, din comuna Cristinești, județul Botoșani.
Din cercetări a rezultat că Alex Levischi, tânărul din Botoșani, care conducea un Ford, având direcția de deplasare dinspre Centru spre Grupul Școlar, a intrat în coliziune față – spate cu autoturismul Audi, condus de o tânără în vârstă de 30 ani, din municipiul Suceava, care era oprit la culoarea roșie a semaforului.
În urma impactului au rezultat doar pagube materiale.
Dacă șoferița avea alcoolemie 0, în cazul tânărului în vârstă de 27 de ani a rezultat concentrația de 1,29 miligrame per litru alcool pur în aerul expirat.
Tânărul din Botoșani a fost condus la Spitalul Județean, pentru recoltarea de probe biologice de sânge.
Alcoolemia ar urma să se cifre în jurul valorii de 2,5 la mie, chiar peste.
Polițiștii au întocmit dosar penal privind comiterea infracțiunii de conducerea unui autovehicul sub influența alcoolului.